Predkladacia  správa

	Materiál na rokovanie vlády Slovenskej republiky sa predkladá v súlade s § 48 zákona č. 313/2001 Z. z. o verejnej službe v znení neskorších predpisov s cieľom  informovať sociálnych partnerov o kolektívnom vyjednávaní za účelom uzatvorenia Kolektívnej dohody vo verejnej službe na rok 2003. Predloženú Informáciu o Kolektívnej dohode vo verejnej službe na rok 2003 je nutné prerokovať spolu s materiálom  „Návrh východísk štátneho rozpočtu na rok 2003“, ktorý na rokovanie vlády SR predkladá minister financií Slovenskej republiky vzhľadom ku skutočnosti, že z Kolektívnej dohody vo verejnej službe na rok 2003 vyplývajú nároky na štátny rozpočet na rok 2003.

Dňom 1. apríla 2002 nadobudol účinnosť  zákon č. 313/2001 Z. z. o verejnej službe v znení neskorších predpisov, ktorý  upravuje kolektívne  vyjednávanie medzi zástupcami zamestnávateľov uvedených v § 1 ods. 1 zákona a zástupcami zamestnancov smerujúce k úprave priaznivejších pracovných podmienok. V zmysle § 49 tohto zákona za zamestnancov rokujú a uzatvárajú dohodu príslušné vyššie odborové orgány a zástupcovia zamestnávateľov uvedení v § 1 ods. 1 zákona. Cieľom kolektívneho vyjednávania vo verejnej službe je na celoštátnej úrovni uzatvorenie kolektívnej dohody a u zamestnávateľa uzatvorenie kolektívnej zmluvy.

	Predložené znenie Kolektívnej dohody vo verejnej službe na rok 2003 je výsledkom rokovaní pracovnej skupiny vytvorenej v súlade s bodom č. 1  Harmonogramu kolektívneho vyjednávania o Kolektívnej dohode na rok 2003 v zmysle zákona o verejnej službe v znení neskorších predpisov, ktorý bol prerokovaný a schválený v Rade hospodárskej a sociálnej dohody SR dňa 22. februára 2002 a skupiny vyjednávačov a signatárov kolektívnej dohody na rok 2003 v zmysle zákona č. 313/2001 Z. z. o verejnej službe, vymenovaných v súlade s uznesením vlády SR č. 400 zo 17. apríla 2002.